text: Seks rumænere varetægtsfængslet
  12 juli 2014 kl. 08.12
  De unge rumænere der torsdag blev anholdt efter butikstyverier i Haderslev, er blevet varetægtsfængslet i fire uger.
  Rumænerne der alle er mellem 24 og 31 år, blev afsløret efter et tyveri af 62 dåser Red Bull og en flaske vodka i Netto i Haderslev.
  Efterfølgende fandt politiet masser af tyvekoster i to biler, samt i en campinghytte på Gåsevig Camping hvor rumænerne opholdt sig.
  De unge rumænere har tilsyneladende haft en stor interesse for spiritus og chokolade. I hvert fald så fandt politiet blandt andet over 500 plader Ritter Sport, som de ikke helt kunne redegøre for.
  De seks rumænere accepterede alle fængslingen.
  